ออมสินป่วนสหภาพต้านบอร์ด
สหภาพธนาคารออมสินรวมตัวประกาศปกป้องธนาคาร บี้กรรมการตรวจสอบผู้บริหารเลื่อนลอย-นโยบายไม่ชัดเจน
21 ก.พ. 2555

สหภาพธนาคารออมสินรวมตัวประกาศปกป้องธนาคาร บี้กรรมการตรวจสอบผู้บริหารเลื่อนลอย-นโยบายไม่ชัดเจน
เมื่อวันที่ 21 ก.พ. พนักงานและผู้บริหารธนาคารออมสิน จำนวนกว่า 1,000 คน นำโดยนายลิขิต กลิ่นถนอม ประธานสหภาพแรงงานรัฐวิสาหกิจธนาคารออมสิน ได้ออกมารวมตัวกันที่พระบรมราชานุสาวรีย์ พระบาทสมเด็จพระมงกุฎเกล้าเจ้าอยู่หัว รัชกาลที่ 6  บริเวณด้านหน้าธนาคารออมสิน สำนักงานใหญ่ เพื่อถวายสัตย์ปฏิญาณตนในการทำงาน เพื่อปกป้องธนาคารออมสิน




นายลิขิต กล่าวว่า สหภาพแรงงานฯ เห็นว่าการทำงานของคณะกรรมการของธนาคารออมสิน ที่เข้าไปตรวจสอบการทำงานผู้บริหารระดับสูงของธนาคาร ขาดน้ำหนักและข้อเท็จจริงให้ได้อย่างชัดเจน
นอกจากนี้ การทำงานของคณะกรรมการ มีจุดยืนไม่ชัดเจน ทำให้่กำไรในเดือนม.ค.นี้ลดลงเหลือ 700 ล้านบาท ต่ำกว่าช่วงเดียวกันของปีที่แล้วที่ทำกำไรได้ถึง 2,000 ล้านบาท ภายใต้การบริหารของคณะกรรมการชุดก่อน
สหภาำพแรงงาน ยังเห็นว่าคณะกรรมการชุดปัจจุบันรวบอำนาจในการอนุมัติเงินกู้ที่มีวงเงินเกินกว่า 5 ล้านบาท ส่งผลให้การอนุมิเงินให้กับองค์กรต่างๆ มีความล่าช้า
ทั้งนี้ สหภาพแรงงานฯ ยังได้แจกแถลงการณ์ ใจความสำคัญว่า ตั้งแต่มีการแต่งตั้งคณะกรรมการธนาคารออมสินชุดใหม่ในเดือนต.ค. 2554 ส่งผลให้เกิดเหตุการณ์ที่มีผลกระทบต่อกำลังใจของพนักงานทุกระดับ อีกทั้งนโยบายยังขาดความชัดเจนจนส่งผลกระทบต่อลูกค้าของธนาคาร จึงเรียกร้องให้คณะกรรมการธนาคารเร่งสร้างความชัดเจนเพื่อลดบรรยากาศในเชิงลบ
ด้านนายอดุลย์ ตั้งศัตยาภิรมย์ กรรมการธนาคารออมสิน ยืนยันว่าในการประชุมคณะกรรมการธนาคารออมสินเมื่อวันศุกร์ที่ 17 ก.พ.ที่ผ่านมาไม่มีวาระการพิจารณาปลดหรือพักงานนายเลอศักดิ์ จุลเทศ ผู้อำนวยการธนาคารออมสิน